RÅDETS FØRSTEBEHANDLINGSHOLDNING (EU) Nr. 7/2010

med henblik på vedtagelse af Europa-Parlamentets og Rådets afgørelse om ændring af beslutning nr. 573/2007/EF om oprettelse af Den Europæiske Flygtningefond for perioden 2008-2013 for så vidt angår inddragelse af finansieringen af visse fællesskabsforanstaltninger og ændring af finansieringsloftet

Vedtaget af Rådet den 25. februar 2010

2010/C 123 E/01

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 78, stk. 2,

under henvisning til forslag fra Europa-Kommissionen,

efter den almindelige lovgivningsprocedure (1), og

ud fra følgende betragtninger:

Formålet med Unionens politik vedrørende et fælles europæisk asylsystem er ifølge Haagprogrammet at oprette et fælles asylområde ved at indføre en effektiv harmoniseret procedure i overensstemmelse med EU's værdier og humanitære tradition.

Kommissionen meddelte i sin strategiske plan på asylområdet, der blev vedtaget i juni 2008, at den havde til hensigt at udvikle det fælles europæiske asylsystem ved at foreslå en revision af de eksisterende retlige instrumenter med henblik på større harmonisering af de gældende standarder og ved at øge støtten til det praktiske samarbejde mellem medlemsstaterne, navnlig ved et lovgivningsforslag om oprettelse af et europæisk asylstøttekontor (støttekontoret) for at øge samordningen af det operationelle samarbejde mellem medlemsstaterne, så der sikres en effektiv gennemførelse af de fælles regler.

I den europæiske pagt om indvandring og asyl, der blev vedtaget i september 2008, bekræftede Det Europæiske Råd højtideligt, at enhver udlænding, der er udsat for forfølgelse, har ret til hjælp og beskyttelse på Den Europæiske Unions område i medfør af Genèvekonventionen af 28. juli 1951 om flygtninges retsstilling, som ændret ved New York-protokollen af 31. januar 1967, og andre relevante traktater. Der var endvidere udtrykkelig enighed om, at et europæisk støttekontor skulle oprettes i 2009.

Formålet med det praktiske samarbejde på asylområdet er inden for en europæisk retlig ramme at forbedre konvergensen og sikre fortsat kvalitet i medlemsstaternes beslutningsprocedurer på dette område. Der er i de senere år allerede blevet iværksat et betydeligt antal praktiske samarbejdsforanstaltninger, navnlig vedtagelsen af en fælles tilgang for så vidt angår oplysninger om oprindelseslande og indførelse af et fælles europæisk uddannelsesprogram på asylområdet. Støttekontoret bør oprettes for at styrke og udvikle disse samarbejdsforanstaltninger.

For at forenkle foranstaltningerne til støtte for det praktiske samarbejde på asylområdet og i det omfang støttekontoret pålægges nogle af de opgaver, der på nuværende tidspunkt finansieres via Den Europæiske Flygtningefond, er det nødvendigt at overføre ansvaret for nogle af de fællesskabsforanstaltninger, der er nævnt i artikel 4 i beslutning nr. 573/2007/EF, fra Den Europæiske Flygtningefond til støttekontoret for at sikre, at det praktiske samarbejde på asylområdet fungerer bedst muligt.

For at tage højde for begrænsningen af fællesskabsforanstaltningerne bør loftet for finansiering af disse foranstaltninger, jf. beslutning nr. 573/2007/EF, nedsættes fra 10 % til 4 % af fondens disponible midler.

Finansieringsrammen for gennemførelse af beslutning nr. 573/2007/EF bør nedbringes for at frigøre midler til finansieringen af støttekontoret.

I medfør af artikel 3 i protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, har Det Forenede Kongerige og Irland meddelt, at de ønsker at deltage i vedtagelsen og anvendelsen af denne afgørelse.

VEDTAGET DENNE AFGØRELSE:

Artikel 1

I beslutning nr. 573/2007/EF foretages følgende ændringer:

Artikel 2

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Artikel 3

Denne afgørelse er rettet til medlemsstaterne i overensstemmelse med traktaterne.

Artikel 4

Denne afgørelse offentliggøres i Den Europæiske Unions Tidende.

(1) Europa-Parlamentets holdning af 7.5.2009 (endnu ikke offentliggjort i EUT), Rådets førstebehandlingsholdning af … (endnu ikke offentliggjort i EUT). Europa-Parlamentets holdning af … (endnu ikke offentliggjort i EUT).

RÅDETS BEGRUNDELSE

I. INDLEDNING

Den 18. februar 2009 vedtog Kommissionen forslaget om ændring af beslutningen om Den Europæiske Flygtningefond (ERF) (1), der ledsagede forslaget til forordning om oprettelse af et europæisk asylstøttekontor (EASO) (2).

Den 7. maj 2009 vedtog Europa-Parlamentet førstebehandlingsudtalelser om henholdsvis ERF-beslutningen, for hvilken der ikke var foreslået nogen ændringer (3), og EASO-forordningen, der indeholdt 40 ændringer til Kommissionens forslag (4).

Den 25.-26. februar 2010 vedtog Rådet sin førstebehandlingsholdning til begge forslag i overensstemmelse med artikel 294 i traktaten.

Den 5.-7. oktober 2009 vedtog Regionsudvalget en udtalelse om det fremtidige fælles europæiske asylsystem II (5) med flere henstillinger vedrørende EASO-forordningen.

II. FORMÅLET MED FORSLAGET

ERF-beslutningen ændres for at tage hensyn til ændringer som følge af oprettelsen af Det Europæiske Asylstøttekontor og navnlig for at gøre det muligt for kontoret at tage ansvar for visse operationer, der indtil nu er blevet finansieret af flygtningefonden. Det Europæiske Asylstøttekontor skal forbedre gennemførelsen af det fælles europæiske asylsystem, styrke det praktiske samarbejde mellem medlemsstaterne på asylområdet og yde og/eller koordinere operationel støtte til medlemsstater, der er udsat for et specifikt og uforholdsmæssigt stort pres på deres nationale asylsystemer.

III. ANALYSE AF RÅDETS FØRSTEBEHANDLINGSHOLDNING

Generelt

Forhandlingerne fandt sted i en politisk kontekst, der var formet af Haagprogrammet, som fastlægger mål og instrumenter på områderne retlige og indre anliggender for perioden 2005-2010. Det Europæiske Råd gav tilsagn om yderligere at udvikle det fælles europæiske asylsystem ved at ændre de retlige rammer og styrke det praktiske samarbejde, hvor parterne bistår hinanden, bl.a. ved at oprette Det Europæiske Asylstøttekontor. Det Europæiske Råd fastsatte efterfølgende i den europæiske pagt om indvandring og asyl fra oktober 2008, at et sådant kontor skulle oprettes i 2009.

I medfør af artikel 3 i protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed, som er knyttet som bilag til traktaten om Den Europæiske Union og traktaten om Den Europæiske Unions funktionsmåde, har Det Forenede Kongerige og Irland meddelt, at de ønsker at deltage i vedtagelsen og anvendelsen af denne afgørelse.

I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltager Danmark ikke i vedtagelsen af ERF-afgørelsen, som ikke er bindende for og ikke finder anvendelse i Danmark.

I henhold til bestemmelserne i den fælles erklæring om den praktiske gennemførelse af den fælles beslutningsprocedure (6) har repræsentanter for Rådet, Parlamentet og Kommissionen haft kontakter for at nå til enighed på stadiet for Rådets førstebehandlingsholdning. Disse kontakter førte til enighed om teksterne vedrørende EASO-forordningen og ERF-afgørelsen.

IV. KONKLUSION

Rådets førstebehandlingsholdning afspejler det kompromis, der blev nået i forhandlingerne mellem Rådet og Europa-Parlamentet, som blev fremmet af Kommissionen. Den 20. november 2009 godkendte Coreper dette kompromis ved at vedtage en politisk enighed om ERF-afgørelsen og EASO-forordningen. Formanden for Europa-Parlamentets LIBE-Udvalg har siden i en skrivelse til formanden for Coreper oplyst, at hvis kompromisteksten tilsendes Europa-Parlamentet som Rådets førstebehandlingsholdning, vil han henstille til LIBE-Udvalgets medlemmer og derefter på plenarmødet, at Rådets holdninger accepteres uden ændringer under Europa-Parlamentets andenbehandling, idet den dog skal gennemgås af begge institutioners jurist-lingvister. Når ERF-afgørelsen og EASO-forordningen er vedtaget, vil vejen være banet for en hurtig oprettelse af Det Europæiske Asylstøttekontor, der vil være af stor betydning for en yderligere styrkelse af det praktiske samarbejde på asylområdet.

(1) 6702/09 ASILE 6 CADREFIN 7 CODEC 213.

(2) 6700/09 ASILE 5 CODEC 212 + ADD 1 og 2.

(3) T6-0375/2009 af 7.5.2009.

(4) T6-0379/2009 af 7.5.2009.

(5) CdR 90/2009 endelig.

(6) EFT C 148 af 28.5.1999, s. 1.